Danske pokerklubber risikerer at måtte lukke efter en dom mod Hobro Pokerklub. Klubbens formand fik i dag en bøde på 5.000 kroner for at drive hasardspil.

12 klubber anmeldt. I alt 12 pokerklubber er blevet anmeldt af Dansk Casinoforening. Den daværende formand for Hobro Pokerklub, Dan Andersen, blev udpeget til en prøvesag. Dommen faldt ved middagstid og lød på ti dagbøder af 500 kroner. Den nu nedlagte klub har arrangeret turneringer, hvor deltagerne maksimalt kunne tabe 100 kroner. - Men poker er ikke et hasardspil, men et vidensspil, på linie med skak og backgammon, siger Dan Andersen. Principiel dom. Dommen er principiel og berører alle klubber i landet. - Jeg tror, at mange turneringer og klubber vil gå ned, fordi der nu er en dom at referere til, påpeger Dan Andersen. Dan må nu nøjes med at spille med familie og gamle venner. Og så kan ingen kontrollere, om der er penge på bordet. Dommen har han allerede i samarbejde med Dansk Poker Forbund besluttet at anke.